**אופיר מאיר מרציאנו** (נולד ב-7 באוקטובר 1989) הוא כדורגלן ישראלי המשחק בעמדת השוער בהפועל באר שבע מליגת העל בכדורגל ובנבחרת ישראל.

קריירת מועדונים
---------------

### מ.ס. אשדוד

מרציאנו החל לשחק כדורגל במחלקת הנוער של מכבי עירוני אשדוד (לימים הקבוצה המאוחדת מ.ס. אשדוד) בגיל שבע, אז שיחק כקשר התקפי. בעצת אביו עבר לאחר מספר שנים לשחק בעמדת השוער. ב-12 בנובמבר 2008 ערך את הופעת הבכורה שלו בקבוצה הבוגרת של מ.ס. אשדוד, כשנכנס כמחליף במשחק מול מכבי פתח תקווה במסגרת גביע הטוטו.

בעונת 2009/2010 הפך לשוער השני של הקבוצה הבוגרת של מ.ס. אשדוד, וב-27 במרץ 2010 ערך את הופעת הבכורה שלו בליגת העל, בניצחון 3–1 על מכבי תל אביב. בתחילת עונת 2011/2012 עזבו את מ.ס. אשדוד שני השוערים הבכירים דראגן סטויקיץ' ויוסי שקל, לכן החליט המאמן יוסי מזרחי לתת למרציאנו את אפודת השוער הראשון. ב-2 באפריל 2012 ספג כרטיס אדום ראשון בקריירה כאשר נגע בכדור עם ידו מחוץ לרחבה נגד מכבי חיפה, במשחק בו הפסידה מ.ס. אשדוד 0–3. בתום עונת 2014/2015 נשרה הקבוצה לליגה הלאומית, לאחר שסיימה במקום האחרון בטבלה.

### מוסקרון

ב-7 ביולי 2015 הושאל לעונה אחת למוסקרון מליגת העל הבלגית, עם אופציה לרכישה בסיום העונה. הוא שיחק בששת המשחקים הראשונים של מוסקרון בעונה זו, ולאחר מכן איבד את מקומו בסגל ושיחק רק בקבוצת המילואים של המועדון, עד שבתום העונה חזר למ.ס. אשדוד.

### היברניאן

ב-3 באוגוסט 2016 הושאל לעונה אחת להיברניאן מהליגה השנייה בסקוטלנד. בעונתו הראשונה בקבוצה העפיל עמה לליגת העל הסקוטית, וב-29 ביוני 2017 חתם על חוזה כשחקן מהמניין לארבע שנים נוספות במועדון. במרץ 2021 הוא הודיע למועדון שלא יאריך את החוזה עמם, ויעזוב בקיץ – לאחר שסיים את העונה עמם במקום השלישי בליגת העל הסקוטית.

### פיינורד

ב-30 ביוני 2021 חתם לשנתיים בפיינורד מליגת העל ההולנדית.

ב-19 באוגוסט 2021 ערך הופעת בכורה בניצחון הביתי של קבוצתו ההולנדית פיינורד 5–0 מול אלפסבורג השוודית, במהלך המשחק הראשון ביניהן בשלב הפלייאוף של מוקדמות הליגה האזורית של UEFA. הוא שיחק גם במשחק הגומלין נגד אלפסבורג השוודית שנגמר בניצחון חוץ 3–1 לקבוצתו ההולנדית. ב-25 בנובמבר 2021, הוא שיחק גם משחק חוץ אחד בשלב הבתים מול סלביה פראג הצ'כית, שנגמר בתיקו 2–2.

ממרץ 2022 עד אפריל 2022, במסגרת עונת 2021/2022 בליגה האזורית של אופ"א, הוא סייע לפיינורד להעפיל משלבי הנוקאאוט המוקדמים של הטורניר, כל הדרך למשחק הגמר. בכך הפך לשוער הישראלי הראשון שמעפיל לגמר במפעל אירופאי. אף על פי כן, במשחק הגמר עצמו בו הפסידה פיינורד 0–1 לרומא האיטלקית, נבחר לשחק במקומו השוער ההולנדי יוסטין ביילו ששב מפציעה.

בעונתו השנייה במועדון מרוטרדם זכה מרציאנו באליפות הליגה ההולנדית, ובכך היה לשחקן הישראלי הראשון אי פעם לזכות בתואר אליפות זה.

### הפועל באר שבע

ב-18 ביוני 2023 חזר לאחר שבע שנים לישראל וחתם בהפועל באר שבע לשלוש שנים.

נבחרת ישראל
-----------

במאי 2013 זומן מרציאנו לראשונה לסגל נבחרת ישראל הבוגרת על ידי המאמן הלאומי אלי גוטמן, לקראת משחק הידידות מול הונדורס. ב-10 באוקטובר 2014 ערך את הופעת הבכורה שלו בנבחרת, במשחק מול קפריסין במסגרת מוקדמות יורו 2016, ובהמשך פתח בהרכב הנבחרת בכל עשרת המשחקים בקמפיין זה. במשחקי מוקדמות מונדיאל 2018 הוא שותף במשחק אחד, ובמשחקי מוקדמות יורו 2020 שותף בשישה משחקים. מרציאנו הצליח לקבע את מקומו שוב כשוער הראשון בהרכב של ישראל, במהלך כל משחקי ליגת האומות 2020/2021 של אופ"א, וכמו כן גם בכל משחקי מוקדמות מונדיאל 2022.

ב-29 במרץ 2022 קיבל את סרט הקפטן של נבחרת ישראל הבוגרת (לאחר שביברס נאתכו הקפטן הראשון הוחלף במחצית), במשחק הידידות הביתי מול רומניה שהסתיים בתיקו 2–2.

חיים אישיים
-----------

מרציאנו נולד וגדל באשדוד. אביו, יצחק (ג'קי) מרציאנו, הוא כדורגלן עבר ששיחק בקבוצות בית"ר אשדוד ומכבי עירוני אשדוד.

ב-2016 נישא לדוגמנית הישראלית שלי רגב, ולהם שני בנים.

תארים
-----

**פיינורד**

* אליפות הולנד: 2022/2023

קישורים חיצוניים
----------------

ויקישיתוף מדיה וקבצים בנושא **אופיר מרציאנו** בוויקישיתוף
* אופיר מרציאנו, ברשת החברתית אינסטגרם
* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

ביאורים
-------

1. ↑  מרציאנו קיבל את סרט הקפטן, כפי שנצפה בווידאו מהמשחק כשמשהים בדיוק את דקה 2:43

הערות שוליים
------------

1. 1 2  פרופיל שחקן באתר Soccerway
2. ↑  ערן נבון, בידיים שלו, באתר ישראל היום, 20 במרץ 2015
3. ↑  רז אמיר, ‏ליגיונר חדש: אופיר מרציאנו חתם במוסקרון, באתר ONE‏, 7 ביולי 2015
4. ↑  אופיר מרציאנו חתם רשמית בהיברניאן: "נרגש להיות כאן", באתר וואלה!‏, 3 באוגוסט 2016
5. ↑  אופיר מרציאנו חתם לארבע שנים בהיברניאן, באתר ערוץ הספורט, 29 ביוני 2017
6. ↑  Forsyth, Paul. "Ofir Marciano will leave Hibs this summer" (באנגלית). נבדק ב-2021-06-30.
7. ↑  מערכת ONE, תחנה חדשה: אופיר מרציאנו חתם בפיינורד, באתר ONE, ‏30 ביוני 2021
8. ↑  Feyenoord vs. Elfsborg - 19 August 2021 - Soccerway, int.soccerway.com
9. ↑  Elfsborg vs. Feyenoord - 26 August 2021 - Soccerway, int.soccerway.com
10. ↑  Slavia Prague vs. Feyenoord - 25 November 2021 - Soccerway, int.soccerway.com
11. ↑  UEFA.com, og-title-uefaeuropaconferenceleague-matches, UEFA.com (באנגלית)
12. ↑  Marseille vs. Feyenoord - 5 May 2022 - Soccerway, int.soccerway.com
13. ↑  Roma-Feyenoord - UEFA Europa Conference League 2021/22, באתר הרשמי של אופ"א
14. ↑  תומר לוי, ‏רשמי: אופיר מרציאנו חתם לשלוש שנים בהפועל באר שבע, באתר ערוץ הספורט, 18 ביוני 2023
15. ↑  דורון בן דור, ‏גוטמן פירסם הסגל להונדורס, באתר ONE‏, 16 במאי 2013
16. 1 2  מערכת וואלה! ספורט‏, עקיצת דאבור: ישראל חזרה מפיגור כפול ל-2:2 נגד רומניה, באתר וואלה!‏, 29 במרץ 2022
17. ↑  במזל טוב: אופיר מרציאנו חתן, באתר ynet, 21 ביוני 2016